Mwagaga Gũthiĩ Mbaara-inĩ Nĩkĩ?
Aira a Jehova matithiaga mbaara-inĩ nĩũndũ wa itũmi ici:
Gwathĩkĩra Ngai. Bibilia yugaga atĩ ndungata cia Ngai nĩ igacoka “gũtura hiũ ciacio cia njora ituĩke hiũ cia mĩraũ” na atĩ matigacoka “kwĩĩgithia mbaara rĩngĩ o na rĩ.”—Isaia 2:4.
Gwathĩkĩra Jesu. Mũtũmwo Petero eerirũo nĩ Jesu ũũ: “Cokia rũhiũ rũaku handũ haruo: nĩ gũkorũo andũ arĩa othe moyaga rũhiũ nĩmakaninwo na rũhiũ.” (Mathayo 26:52) Jesu kwoguo onanagia atĩ arũmĩrĩri ake matiagĩrĩirũo nĩ kuoya matharaita ma mbaara.
Arutwo a Jesu nĩ mathĩkagĩra watho wa gũkorũo ‘matarĩ a gũkũ thĩ’ na njĩra ya kwaga kwĩingĩria o na hanini maũndũ-inĩ ma ũteti. (Johana 17:16) Matireganaga na itua rĩa mbirarũ kana makagiria andũ gũtuĩka mbirarũ.
Kwenda andũ arĩa angĩ. Jesu aathire arutwo ake ‘matũũre mendaine.’ (Johana 13:34, 35) Kwoguo mangĩgakorũo marĩ ũrũmwe wa thĩ yothe wa aarĩ na ariũ a Ithe ũmwe na gũtirĩ o na ũmwe wao ũngĩkarũa na ũrĩa ũngĩ.—1 Johana 3:10-12.
Kĩonereria kĩa Akristiano a Tene. Ibuku rĩa Encyclopedia of Religion and War riugaga ũũ: “Arũmĩrĩri a tene a Jesu nĩ maregaga mbaara na makarega gũtuĩka mbũtũ cia mbaara,” moonaga gwĩka ũguo arĩ mĩtugo “ĩtangĩtwarana na wendo ũrĩa Jesu arutanire wa kwenda thũ ciaku.” O ũndũ ũmwe na ũcio, mũthomi ũmwe wa maũndũ ma ndini Mũnjĩrĩmani wĩtagwo Peter Meinhold oigire ũũ igũrũ rĩa arũmĩrĩri acio a Jesu: “Gũtuĩka mũmbirarũ na gũkorwo ũrĩ Mũkristiano monekaga marĩ maũndũ merĩ matangĩtwarana.”
Gũteithia Mũingĩ
Aira a Jehova nĩ andũ marĩ ũguni kũrĩ mũingĩ na nĩ mendete thayũ na makaũtheremia kũrĩa maikaraga. Nĩ tũheaga thirikari gĩtĩo, o ta ũrĩa Bibilia yugĩte thĩinĩ wa maandĩko maya:
“O mũndũ o wothe nĩaiguage arĩa matuĩtwo aathani.”—Aroma 13:1.
“Tondũ ũcio nengagĩrai Kaisari indo iria cia Kaisari, o nake Ngai, mũmũnengagĩre indo cia Ngai.”—Mathayo 22:21.
Nĩ ũndũ ũcio, nĩ twathĩkagĩra watho, tũkarĩha magoti na tũkanyitanĩra na thirikari igĩtungatĩra mũingĩ.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn